Tuinier vas vir Bfn-vrou se moordDaleen Cameron (Foto: Daleen Cameron, Facebook) Die tuinwerker wat die dag van Daleen Cameron (67) se moord saam met haar by die gesin se huis in Bloemfontein was, is in hegtenis geneem. Volgens lt.kol. Thabo Covane, polisiewoordvoerder, is die 39-jarige tuinwerker Woensdag omstreeks 21:30 in verband met Cameron se moord in hegtenis geneem. Maroela Media het vroeër berig Cameron se man, Alex, het Dinsdag gou apteek toe gegaan en Cameron alleen tuis saam met die tuinwerker gelaat. Toe hy terugkom, het hy sy vrou se liggaam in ŉ plas bloed gevind en die tuinwerker was skoonveld. “Die polisie se ondersoekspan soek sedertdien na die tuinwerker en het hom ŉ dag ná die moord – met behulp van die gemeenskap – in die Botshabelo-nedersetting opgespoor,” bevestig Covane. “Polisiebeamptes het ŉ sinkhuis in die nedersetting strategies omsingel, dit afgesper en op die verdagte toegeslaan.” Covane sê die polisie het tydens die inhegtenisneming op bloedbevlekte klere beslag gelê. Duur bottels alkohol wat na bewering Dinsdag uit die Cameron-egpaar se huis gesteel is, is ook in die besit van die tuinwerker gevind. Die tuinwerker is tans uit op parool vir sakeroof. Die motief vir die moord is in hierdie stadium nog nie bekend nie. Die tuinwerker sal na verwagting Maandag in die landdroshof in Bloemfontein verskyn op aanklagte van moord en huisroof.